作者:任昱
標題:中呂・普天樂吳門客中
內容:九秋天，三吳地，江空寒早，天遠書遲。黃菊開，丹楓墜。流水行雲無拘繫，好光陰枉自驅馳。塵心自洗，清風綠綺，明月金盃。湖上浣花溪，方壺地，呼猿領鶴，問柳尋梅。行廚白玉盤，進酒青樓妓。驚起沙頭鴛鴦睡，棹紅雲乘興而回。冰壺影裡，笙歌遠近，水榭高低。花園改道院錦江濱，紅塵外，王孫去後，仙子歸來。寒梅不改香，舞榭今何在？富貴浮雲流光快，得清閒便是蓬萊。門迎野客，茶香石鼎，鶴守茅齋。暮春即事被詩魔，將花探，春深渭北，綠滿江南。殘紅魚浪香，接葉鶯巢暗。古往今來無心勘，習家池日日春酣。人生易感，青銅似月，白髮盈簪。